Uredba Sveta (ES) št. 2007/97

z dne 9. oktobra 1997

o določitvi nekaterih pravil za uporabo posebnega režima za uvoz oljčnega olja s poreklom iz Libanona

SVET EVROPSKE UNIJE JE

ob upoštevanju Pogodbe o ustanovitvi Evropske skupnosti in zlasti člena 113 Pogodbe,

ob upoštevanju predloga Komisije,

ker člen 18 Sporazuma o sodelovanju med Evropsko gospodarsko skupnostjo in Libanonsko republiko [1], v nadaljnjem besedilu "Sporazum o sodelovanju", predvideva poseben režim za uvoz oljčnega olja pod tarifnima oznakama KN 1509 in 1510, v celoti pridobljenega v Libanonu in neposredno prepeljanega iz te države v Skupnost;

ker poseben režim za oljčno olje pod tarifnimi oznakami KN 15091010, 15091090 in 15100010 predvideva pavšalni odbitek 0,7245 ECU na 100 kilogramov od uporabljenega prelevmana, kar predstavlja znižanje iz člena 18(1)(a) Sporazuma o sodelovanju; ker v primeru, da Libanon obračunava izvozne dajatve, ta ureditev predvideva nadaljnje znižanje tega prelevmana, ustrezno z zneskom posebne dajatve, vendar največ 5,796 ECU na 100 kilogramov, kar predstavlja znižanje iz člena 18(1)(b) Sporazuma o sodelovanju;

ker Sporazum o kmetijstvu, sprejet med urugvajskim krogom večstranskih trgovinskih pogajanj [2], predvideva, da se variabilni prelevmani, ki se uporabljajo pri uvozu kmetijskih proizvodov, nadomestijo z nespremenljivimi carinami od 1. julija 1995;

ker nadaljnja uporaba tega režima zahteva sprejetje novih izvedbenih določb in razveljavitev Uredbe Sveta (EGS) št. 1620/77 z dne 18. julija 1977 o uvozu oljčnega olja s poreklom iz Libanona [3];

ker mora biti v skladu s Sporazumom o sodelovanju posebna izvozna dajatev upoštevana v ceni oljčnega olja pri uvozu v Skupnost; ker je zaradi pravilne uporabe tega režima treba sprejeti potrebne ukrepe, ki zagotavljajo, da je dajatev plačana najkasneje, ko je olje uvoženo;

ker je v primeru, da se spremenijo sedanji pogoji posebnega režima, predvidenega v Sporazumu o sodelovanju, zlasti glede zneskov ali če je sprejet nov sporazum, treba prilagoditi touredbo tem spremembam; ker mora Komisija sprejeti te prilagoditve v skladu s postopkom, določenim v členu 38 Uredbe Sveta 136/66/EGS z dne 22. septembra 1966 o vzpostavitvi skupne ureditve trga za olja in masti [4];

ker je Komisija z Uredbo (ES) št. 2146/95 [5] uvedla avtonomni sistem kot prehodni ukrep, ki preneha veljati 30. junija 1997; ker se mora ta uredba zato uporabljati od 1. julija 1997,

SPREJEL NASLEDNJO UREDBO:

Člen 1

Ta uredba določa nekatera pravila za uporabo posebnega režima za uvoz oljčnega olja s poreklom iz Libanona.

Člen 2

1. Carinska stopnja, ki se uporablja pri uvozu oljčnega olja v Skupnost pod tarifnimi oznakami 1509 10 10, 1509 10 90 in 1510 00 10, razen rafiniranega olja, v celoti pridelanega v Libanonu in neposredno prepeljanega iz te države v Skupnost, se zniža za 0,7245 ECU na 100 kilogramov.

2. Če Libanon obračunava posebne izvozne dajatve na to oljčno olje, v celoti pridobljeno v Libanonu in neposredno prepeljano iz te države v Skupnost, se carinska stopnja dodatno zniža za znesek, enak posebni dajatvi, vendar največ 5,796 ECU na 100 kilogramov.

3. Znižanje carinske stopnje iz odstavka 2 se uporablja za celoten uvoz oljčnega olja, za katerega uvoznik pri uvozu olja dokaže, da je posebna izvozna dajatev upoštevana v uvozni ceni.

Člen 3

Komisija sprejme podrobna pravila za uporabo te uredbe v skladu s postopkom iz člena 38 Uredbe št. 136/66/EGS.

Člen 4

Kadar se spremenijo sedanji pogoji posebnega režima, predvidenega v Sporazumu o sodelovanju, zlasti glede zneskov, ali se sprejme nov sporazum, Komisija sprejme potrebne spremembe k tej uredbi v skladu s postopkom iz člena 38 Uredbe št. 136/66/EGS.

Člen 5

Uredba (EGS) št. 1620/77 se razveljavi.

Člen 6

Ta uredba začne veljati dan po objavi v Uradnem listu Evropskih skupnosti.

Uporablja se od 1. julija 1997.

Ta uredba je v celoti zavezujoča in se neposredno uporablja v vseh državah članicah.

V Luksemburgu, 9. oktobra 1997

Za Svet

Predsednik

M. Delvaux-stehres

[1] UL l 267, 27.9.1978, str. 2.

[2] UL L 336, 23.12.1994, str. 1.

[3] UL L 181, 21.7.1977, str. 4.

[4] UL L 172, 30.9.1966, str. 3025/66. Uredba, kakor je bila spremenjena z Uredbo (ES) št. 1581/96 (UL L 206, 16.8.1996, str. 11).

[5] UL L 215, 9.9.1995, str. 1.

--------------------------------------------------